વિદ્યાર્થીઓ અને વાલીઓએ તંત્રના આટલા ગંભીર છબરડા બદલ ઉગ્ર આક્રોશ વ્યકત કર્યો હતો. કેટલાક વિદ્યાર્થીઓ અને વાલીઓ તો આ હાલાકીને પગલે રીતસરના રડી પડયા હતા. ગુજરાત સહિત સમગ્ર દેશમાં નીટની ખૂબ મહત્વની પરીક્ષા યોજાઇ હતી. પરંતુ પાટણ સેન્ટર ગુજરાત સહિત દેશભરના સમાચાર માધ્યમોમાં ચર્ચાનું કેન્દ્ર બન્યું હતું. કારણ કે, સ્પેલિંગની એક નાની અમથી ભૂલ અને તંત્રના છબરડાના કારણે પટણાના વિદ્યાર્થીઓને ગુજરાતમાં પાટણના સેન્ટર પર પરીક્ષા આપવા આવવાની ફરજ પડી હતી. પાટણ આવી પહોંચેલા પટણાના પરીક્ષાર્થીઓની હાલત ભારે કફોડી બની રહી હતી, તેમની સાથે આવેલા તેમના વાલીઓ અને અન્ય મિત્રવર્તુળની લાચારી અને દયનીયતા સ્પષ્ટ નજરે પડતી હતી. પટણાથી પાટણ સુધી પરીક્ષાર્થીઓને પરીક્ષા આપવા લાવવા માટે કોણ જવાબદાર છે તે મુદ્દે તંત્ર દ્વારા પણ કોઇ ખુલાસો કરાયો નથી. પરંતુ બિહારથી ગુજરાતના પાટણ દોડી આવેલા પરીક્ષાર્થીઓની સ્થિતિથી જંગથી કમ ન હતી.